b"\n_START_ARTICLE_\nGuant\n_START_PARAGRAPH_\nEl guant \xc3\xa9s una pe\xc3\xa7a de roba que cobreix la m\xc3\xa0 imitant-ne la forma, de manera que la tela cobreix el palmell i, generalment, cada dit per separat. _NEWLINE_Dos tipus peculiars de guant s\xc3\xb3n: la manyopla, que nom\xc3\xa9s t\xc3\xa9 cobertura independent per al dit gros i la mitena, guant sense dits o tallat a mig dit. Els materials de confecci\xc3\xb3 varien segons la funci\xc3\xb3 i poden incloure cot\xc3\xb3, llana, pell o l\xc3\xa0tex, entre altres.\n_START_SECTION_\nHist\xc3\xb2ria\n_START_PARAGRAPH_\nLes refer\xc3\xa8ncies escrites als guants daten de la Gr\xc3\xa8cia antiga, on sembla que els cavallers en portaven per protegir les mans en la navegaci\xc3\xb3 i la guerra. Igualment els pobles germ\xc3\xa0nics apareixen retratats amb guants per protegir-se del fred._NEWLINE_A l'Edat Mitjana van comen\xc3\xa7ar a associar-se a l'eleg\xc3\xa0ncia i el luxe, perqu\xc3\xa8 el portador podia lluir teles cares i mostrar pell sense marques, a difer\xc3\xa8ncia dels treballadors manuals de classe baixa. Les dones van incorporar guants m\xc3\xa9s fins als seus ornaments cap al segle\xc2\xa0xiii, i van complicar-ne el disseny i l'acompanyament amb fils de materials preciosos i joies, especialment la reialesa. A la fi de l'Edat Moderna van n\xc3\xa9ixer els guants de treball, com els de jardineria, que han continuat usant-se en \xc3\xa0mbits professionals i posteriorment esportius.\n_START_SECTION_\nEls guants en la cultura\n_START_PARAGRAPH_\nA part de la protecci\xc3\xb3 davant el clima o les agressions a la pell, i a banda tamb\xc3\xa9 els dictats de la moda, els guants han tingut diferents funcions i s\xc3\xadmbols en la cultura. En primer lloc, units al seu origen cavalleresc, els guants eren signe de repte; per aix\xc3\xb2 llan\xc3\xa7ar un guant a un adversari era desafiar-lo (els duels, per exemple, inclo\xc3\xafen sempre la seva proclamaci\xc3\xb3 llan\xc3\xa7ant un guant). L'equivalent femen\xc3\xad era la caiguda del guant galant, igual que el mocador, que convidava indirectament el pretendent a recollir-lo i tornar-lo a la dama, provocant aix\xc3\xad l'ocasi\xc3\xb3 de parlar-hi. La posici\xc3\xb3 dels guants podia usar-se com a sistema de comunicaci\xc3\xb3 no verbal, de manera semblant a la dels vanos (per\xc3\xb2 menys desenvolupada). Actuen com a mite er\xc3\xb2tic a la pel\xc2\xb7l\xc3\xadcula Gilda, on la protagonista se'ls treu de mode sensual._NEWLINE_Un altre signe important \xc3\xa9s el de netedat: la persona es cobria les mans per no tacar-les, com els guants lit\xc3\xbargics usats des del segle\xc2\xa0x en la consagraci\xc3\xb3 de la missa. Exemple d\xe2\x80\x99aix\xc3\xb2 s\xc3\xb3n els guants episcopals, que com a guants lit\xc3\xbargics nom\xc3\xa9s podien ser portats pels eclesi\xc3\xa0stics de rangs superiors, a partir dels bisbes. Els motius decoratius, com l\xe2\x80\x99anagrama de Crist, varen ser comuns a partir del segle\xc2\xa0xvi. El Museu T\xc3\xa8xtil i d\xe2\x80\x99Indument\xc3\xa0ria de Barcelona conserva un parell de guants episcopals, del darrer ter\xc3\xa7 del segle\xc2\xa0xvi, que provenen de la Col\xc2\xb7lecci\xc3\xb3 Rocamora. Aquests guants, de seda verda i fils d\xe2\x80\x99or i plata, possiblement realitzats a Fran\xc3\xa7a, estan decorats amb diferents anells en un mateix dit, inspirant-se en els anells que portaven els bisbes per sobre dels guants, com es pot veure en les pintures d\xe2\x80\x99\xc3\xa8poca._NEWLINE_Els guants utilitzats en la consagraci\xc3\xb3 de la missa s\xc3\xb3n el precedent dels portats per les professions lligades a la salut, per prevenir infeccions, com per exemple els dels metges. En sentit contrari, els investigadors es posen guants per no tacar l'escena del possible crim, \xc3\xa9s a dir, per no destruir proves (igualment els criminals poden posar-se'ls per evitar deixar empremtes digitals)._NEWLINE_Per \xc3\xbaltim els guants poden usar-se com a s\xc3\xadmbol de posici\xc3\xb3 social; per aix\xc3\xb2 a l'Edat Mitjana no es podien tenir les mans cobertes en pres\xc3\xa8ncia d'un superior, i es lliuraven guants en el moment d'ascendir o premiar un vassall (a l'escut de Gandesa apareixen guants associats a la noblesa). Al segle\xc2\xa0xix eren una pe\xc3\xa7a de roba habitual entre les classes altres, encara que no es portessin posats._NEWLINE_El guant de nit, llarg fins m\xc3\xa9s amunt del colze, i usat tradicionalment per les dones de classe alta en ocasions de gala (vetllades d'\xc3\xb2pera, festes amb ball, etc.), \xc3\xa9s un s\xc3\xadmbol d'eleg\xc3\xa0ncia i constitueix un fetitxe er\xc3\xb2tic per a molts homes (com en el cas ja citat de Gilda). Una altra pe\xc3\xa7a de roba formalment emparentada \xc3\xa9s la mitena del vestit tradicional femen\xc3\xad."